b'\n_START_ARTICLE_\nDave Allen\n_START_PARAGRAPH_\nDave Allen, f\xc3\xb8dt David Tynan O\'Mahoney (6. juli 1936 \xe2\x80\x93 10. marts 2005), var en irsk komiker, der is\xc3\xa6r med sine tv-shows var meget popul\xc3\xa6r i Storbritannien og Australien i 1960\'erne og 1970\'erne, i Danmark i 1970\'erne.\n_START_SECTION_\nBiografi\n_START_PARAGRAPH_\nDave Tynan O\'Mahoney blev f\xc3\xb8dt i Dublin som s\xc3\xb8n af chefredakt\xc3\xb8ren p\xc3\xa5 Irish Times, og efter skolen var det meningen, at han skulle f\xc3\xb8lge i faderens fodspor og blive journalist. Imidlertid havde han f\xc3\xa5et smag for underholdning og som nitten\xc3\xa5rig drog han til London, hvor han turnerede med en r\xc3\xa6kke teatergrupper og fik en r\xc3\xa6kke erfaringer med at optr\xc3\xa6de. Efter aftjening af sin v\xc3\xa6rnepligt blev han v\xc3\xa6rt i et popmusik-show p\xc3\xa5 tv i 1959. I den forbindelse tog han efternavnet Allen, da O\'Mahoney var vanskeligt for de fleste at udtale korrekt._NEWLINE_I de f\xc3\xb8lgende \xc3\xa5r turnerede han som stand-up komiker i shows, der typisk omfattede nogle etablerede navne og nye talenter inden for musik og komik. Blandt andet var han med det ukendte orkester The Beatles p\xc3\xa5 turne i 1961 i Storbritannien og Frankrig._NEWLINE_En turne til Australien i 1963 gav ham et gennembrud, idet han fik sit f\xc3\xb8rste selvst\xc3\xa6ndige show p\xc3\xa5 tv kaldet Tonight With Dave Allen. Det skulle have varet otte uger, men endte med at vare i atten m\xc3\xa5neder p\xc3\xa5 grund af dets popularitet. En sideeffekt af hans langvarige engagement var, at han blev gift med den australske skuespiller Judith Stott._NEWLINE_I slutningen af 1964 vendte han tilbage til England, hvor han meget hurtigt optr\xc3\xa5dte p\xc3\xa5 det popul\xc3\xa6re tv-show Sunday Night at the Palladium (igen sammen med The Beatles), hvilket blev fulgt af flere g\xc3\xa6steoptr\xc3\xa6dener i andre tv-shows, og i 1967 fik han omsider chancen for at lave en engelsk udgave af Tonight With Dave Allen. \xc3\x85ret efter fik han foden indenfor hos BBC, hvor han f\xc3\xb8rst lavede The Dave Allen Show og fra 1971 Dave Allen at Large. Formen herfra blev meget popul\xc3\xa6r, og han fortsatte med at lave den type shows til et stykke op i 1990\'erne, selv om populariteten dalede noget efter 1970\'erne. Han trak sig endeligt tilbage i 1999._NEWLINE_Han lavede dog ikke blot tv-shows, mens han var p\xc3\xa5 toppen. Han lavede dokumentarfilm, blandt andet om de sociale omv\xc3\xa6ltninger i USA, excentriske personer og oldengelske myter, han udgav en bog med (andre forfatteres) gysere og overnaturlige historier, og i 1972- 1973 spillede han nogle teaterroller, blandt andet som Kaptajn Klo i Peter Pan. Da hans tv-shows mistede noget af populariteten, genoptog han sceneoptr\xc3\xa6den med stand-up komik. Endelig havde han som hobby kunstmaling, og han fik i 2001 en udstilling af sine v\xc3\xa6rker i Edinburgh._NEWLINE_I sine sidste \xc3\xa5r m\xc3\xa5tte Dave Allen af helbredshensyn opgive sit store forbrug af cigaretter og alkohol. Han var blevet skilt fra Judith, som han havde en s\xc3\xb8n med, i 1983, og blev gift igen i 2003. Hans anden kone, Karin, var gravid, da Dave Allen d\xc3\xb8de, og hun f\xc3\xb8dte ham endnu en s\xc3\xb8n to m\xc3\xa5neder senere.\n_START_SECTION_\nArven efter Dave Allen\n_START_PARAGRAPH_\nAt formen blev meget popul\xc3\xa6r vidner den danske serie Finnsk Fjernsyn om, hvor Finn N\xc3\xb8rbygaard efterlignede Dave Allen ret t\xc3\xa6t \xe2\x80\x93 lige bortset fra at der var fad\xc3\xb8l i glasset og at studiev\xc3\xa6rten var r\xc3\xb8gfri._NEWLINE_Ogs\xc3\xa5 Ulf Pilgaard tog i sit One Man Show "S\xc3\xa5-Danner-Manner" fra 1982 Dave Allens stil til sig.'